Rådets resolution

af 2. oktober 2000

om flypassagerers rettigheder

(2000/C 293/01)

RÅDET FOR DEN EUROPÆISKE UNION,

SOM BEKRÆFTER, at det vil arbejde for at udbrede kendskabet til og styrke flypassagerers rettigheder. Det udtrykker i den forbindelse tilfredshed med og bifalder Kommissionens meddelelse og den kampagne, Kommissionen har iværksat for at gøre flypassagerne bevidst om deres rettigheder ved at offentliggøre et charter og lade det ophænge i Fællesskabets lufthavne,

SOM KONSTATERER, at flypassagerer i dag er utilstrækkeligt informeret om deres rettigheder, og at de risikerer at befinde sig i en situation med ulige vilkår i forhold til operatørerne,

SOM VIL tage hensyn til udviklingen i luftfartssektoren på verdensplan - f.eks. alliancer, franchiseaftaler eller aftaler om fælles rutenumre - og korrigere eventuelle negative virkninger heraf på flypassagererens situation og deres rettigheder,

SOM LIGELEDES FINDER, at liberaliseringen af luftfarten i Fællesskabet og den hurtige udvikling inden for luftbefordringen, som svarer til forbrugernes forventninger, nødvendigvis må ledsages af en bedre beskyttelse og information af passagererne,

SOM HENVISER TIL bestemmelserne i traktatens artikel 153 om at fremme forbrugernes interesser og sikre et højt forbrugerbeskyttelsesniveau,

SOM HENVISER TIL konklusionerne fra Det Europæiske Råds møde i Lissabon, hvori der anbefales en forenkling af de gældende bestemmelser,

SOM ER BEVIDST OM de særlige forhold, der gør sig gældende inden for luftfartssektoren, og om, at de forskellige implicerede operatører, bl.a. luftfartsselskaberne, lufthavnene, rejsebureauerne, rejsearrangørerne samt organer med ansvar for flyveledelse er indbyrdes afhængige af hinanden,

SOM AGTER nøje at påse, at der opretholdes en nødvendig balance mellem de fremtidige foranstaltninger til fordel for passagererne og de økonomiske krav til operatørerne i forbindelse med den globale konkurrence,

SOM ERINDRER OM, at ønsket om at beskytte flypassagererne ikke må hindre den frie konkurrence hverken inden for eller uden for Den Europæiske Union og især ikke de enkelte selskabers kommercielle initiativer,

SOM TAGER HENSYN TIL det arbejde, der er gjort, og de beslutninger, der er truffet på internationalt plan inden for specialiserede fora, samt arbejdet i de faglige sammenslutninger som f.eks. Den Internationale Luftfartssammenslutning (IATA) og Sammenslutningen af Europæiske Luftfartsselskaber (AEA) og SØRGER FOR, at dets forslag stemmer overens med de forpligtelser, som følger af de internationale konventioner, navnlig Warszawa-konventionen og Montreal-konventionen, samt med arbejdet i Organisationen for International Civil Luftfart (ICAO) og Den Europæiske Konference for Civil Luftfart (CEAC), og

SOM ØNSKER, at det overvejes, hvordan der kan tages initiativ til beskyttelse af passagerernes rettigheder i forbindelse med de andre befordringsformer,

FINDER, AT DE FORANSTALTNINGER, DER TRÆFFES, ISÆR BØR SIGTE MOD:

1) først og fremmest at informere flypassagererne bedre:

a) ved klarere aftaler, som skal være mere tilgængelige og forståelige, og hvis væsentligste bestanddele skal fremgå tydeligt

b) ved hurtig og præcis information om eventuelle forsinkelser og mere generelt om ethvert usikkerhedsmoment i rejseforløbet

c) ved på europæisk plan at etablere et rapporteringssystem, som gør det muligt for forbrugerne at sammenligne luftfartsselskabernes resultater,

2) at styrke beskyttelsen af flypassagerernes rettigheder: på dette område er det nødvendigt at revidere bestemte klausuler i betragtning af Rådets direktiv 93/13/EØF af 5. april 1993 om urimelige kontraktvilkår i forbrugeraftaler(1); endvidere bør der ske en undersøgelse af spørgsmålene om overdragelse af billetter, bekræftelse af reservationer, prisændring efter reservationen og om eventuel godtgørelse og f.eks. godtgørelse af billetten i tilfælde af forsinkelse,

3) at forbedre den service, der ydes, navnlig på følgende punkter:

a) ved i tilfælde af forsinkelser f.eks. at undersøge anden rejsemulighed ad den hurtigste rute samt et minimum af hjælp til passagererne

b) for at tage hensyn til handicappede og andre personer, som behøver særlig hjælp

c) i forbindelse med bortkommet, forsinket eller beskadiget bagage,

4) og endelig at lette behandlingen af tvister: det er på dette område af afgørende betydning, at luftfartsselskaberne, lufthavnene, rejsebureauerne og rejsearrangørerne gør det lettere at indgive klager, og at klagerne behandles inden for en nærmere fastsat frist; endvidere er det nødvendigt, at der indføres mekanismer til bilæggelse af tvister, navnlig på grundlag af Rådets resolution af 25. maj 2000 om et fællesskabsdækkende netværk af nationale organer med ansvar for udenretslig bilæggelse af tvister på forbrugerområdet(2);

TILSKYNDER parterne stærkt til at tage og gennemføre frivillige initiativer på de områder, Rådet har peget på i det foregående. Disse initiativer bør udformes så præcist, at de gør det muligt virkelig af forbedre situationen for flypassagererne, og at der kan føres tilsyn med deres gennemførelse. Formålet med disse initiativer skal være større effektivitet; de bør derfor iværksættes hurtigt og senest i maj 2001 med henblik på Den Europæiske Unions og CEAC's dialogmøde om dette emne, og Kommissionen bør regelmæssigt udarbejde rapporter om de fremskridt, der gøres med deres iværksættelse,

UNDERSTREGER, at det, hvis det foretrukne frivillige samarbejde mislykkes, kunne være hensigtsmæssigt at overveje lovgivningsforslag på dette område,

NOTERER SIG Kommissionens planer om at forelægge lovgivningsforslag. På nuværende tidspunkt finder Rådet henset til de holdninger, de berørte parter tidligere har givet udtryk for, at det vigtigste må være arbejdet med aftalen om luftbefordring med henblik på fastsættelse af minimumskrav hertil samt offentliggørelsen af regelmæssige rapporter henvendt til forbrugerne, og opfordrer Kommissionen til at fortsætte sine konsultationer,

FINDER ligesom Kommissionen, at det er nødvendigt at styrke passagerernes nuværende stilling i tilfælde af afvisning af ombordstigning,

PÅLÆGGER De Faste Repræsentanters Komité snarest at gennemgå Kommissionens forslag til ændring af Rådets forordning (EF) nr. 2027/97 af 9. oktober 1997 om luftfartsselskabers erstatningsansvar i tilfælde af ulykker(3) og godkendelse af Montreal-konventionen (Convention for the Unification of Certain Rules relating to International Carriage by Air), og

BEKRÆFTER, at det agter at tage dette spørgsmål op til fornyet drøftelse på en kommende samling.

(1) EFT L 95 af 21.4.1993, s. 29.

(2) EFT C 155 af 6.6.2000, s. 1.

(3) EFT L 285 af 17.10.1997, s. 1.